Všeobecne záväzné nariadenie

                        				č. 3/2013

OBCE  STOžOK O VEREJNOM PORIADKU NA ÚZEMÍ OBCE

     Obecné zastupiteľstvo obce Stožok vo veciach územnej samosprávy v zmysle ustanovenia § 6 ods.1 zákona č. 369/1990 Zb. o obecnom zriadení v znení neskorších predpisov a zák.č. 372/1990 Zb. o priestupkoch v znení neskorších predpisov a ustan. § 9, ods. 3 zák.č. 135/1961 Zb. o pozemných komunikáciách   (cestný  zákon) v znení neskorších predpisov vydáva toto Všeobecne záväzné nariadenie Obce Stožok o verejnom poriadku na území obce (ďalej len nariadenie).

ČLÁNOK I.
ÚVODNÉ USTANOVENIA
§ 1
Účel nariadenia
1. Účelom tohto nariadenia je stanoviť pravidlá pre udržiavanie čistoty a verejného poriadku   na  území  obce  a vytvoriť podmienky pre zabezpečenie ochrany života, zdravia a majetku obyvateľov obce.
2. Toto nariadenie je záväzné pre obyvateľov obce, návštevníkov obce, právnické a  fyzické  osoby  podnikajúce ,  alebo  pôsobiace  na  území  obce, pre vlastníkov, správcov a užívateľov nehnuteľností, verejných priestranstiev a zariadení verejného priestranstva na území obce.
§ 2
Základné pojmy
Pre účely tohto nariadenia sa rozumie najmä :
a) verejným poriadkom - súhrn spoločenských pravidiel, ktoré sú obsiahnuté v právnych normách ako aj pravidlá správania sa všeobecne uznávané, ktorých dodržiavanie je nevyhnutnou podmienkou pokojného občianskeho spolunažívania a vytvárania usporiadaného a bezpečného života obyvateľov obce
b) verejným priestranstvom - všetky miesta, ktoré slúžia na verejné účely a sú verejne prístupné alebo ich možno obvyklým spôsobom užívať. Sú to najmä miestne
komunikácie1/ – ulice, parkoviská, chodníky (vrátane mostov, cyklotrás, turistických chodníkov a pod.),  cintoríny,  trhoviská, priestory detských herných zariadení, športoviská, verejná zeleň, zariadenia na poskytovanie služieb, predajné stánky a stoly, letné terasy, brehy potokov  a pod..
c) miestnou komunikáciou - všeobecne prístupné a užívané ulice, parkoviská vo
vlastníctve obce, chodníky a verejné priestranstvá, ktoré slúžia miestnej doprave a sú
zaradené do siete miestnych komunikácií1/
d) chodníkom- komunikácia, alebo čast' cesty určená pre chodcov, ktorá je spravidla
oddelená od cesty výškovo, alebo iným spôsobom 2/. 
e) priľahlým chodníkom - chodník pril'ahlý k nehnutel'nosti, ktorá sa nachádza v
zastavanom území a hraničí s cestou alebo miestnou komunikáciou1/
f) nehnuteľnosťami - pozemky a stavby spojené so zemou pevným základom 3/
g) zariadenia verejného priestranstva - predmety,  ktoré sú  trvalo  alebo  dočasne
umiestnené  na  verejnom  priestranstve,  napr. prvky drobnej záhradnej architektúry,
lavičky, preliezačky, pieskoviská,  hojdačky, šmýkačky, odpadové nádoby, kvetináče, kontajnery, zariadenia verejného osvetlenia, ochranné prístrešky na zastávkach verejnej dopravy, cestovné poriadky, dopravné značky, orientačné a informačné tabule, reklamné zariadenia, sochy, pamiatkové objekty, pamätníky  a pod.
h) detským ihriskom – verejné a verejnosti prístupné priestranstvo pre oddych a rozvoj duševnej a fyzickej aktivity detí a mládeže
i) verejnou zeleňou - plochy zelene v sídlach aj mimo nich, ktoré sú voľne prístupné
obyvateľom - súbor drevín (stromov a kríkov), bylín a neživých prvkov verejného
priestranstva a verejnosti prístupného miesta, ktorý sa vyvinul prirodzeným spôsobom, alebo zámerným, cieľavedomým založením a usmerňovaním človekom a tvorí prírodnú časť životného prostredia obce
j) nočný pokoj - čas od 22.00 hod do 6.00 hod nasledujúceho dňa
k) alkoholickými nápojmi – liehoviny, destiláty, víno, pivo a iné nápoje, ktoré obsahujú viac ako 0,75 objemového percenta alkoholu 8/
l) užívateľ - vlastník alebo správca alebo nájomca, (užívateľ) nehnuteľnosti. V prípade, že povinnosti vyplývajúce z tohto nariadenia nie sú vzájomne upravené medzi vlastníkmi a nájomcom (užívateľmi), resp. správcom, je za plnenie povinností
vyplývajúcich z tohto nariadenia zodpovedný vlastník.

ČLÁNOK II.
DODRRŽIAVANIE ČISTOTY A VEREJNÉHO PORIADKU

§ 3
Dodržiavanie čistoty na verejných priestranstvách

1. Každý je oprávnený užívať verejné priestranstvá spôsobom zodpovedajúcim ich charakteru a účelu, v súlade s právnymi predpismi upravujúcimi ich užívanie a zároveň sa musí zdržať akýchkol'vek činností, ktorými by mohlo dôjst' k znečisteniu či poškodeniu verejného priestranstva, nehnutel'ností, zariadení verejného priestranstva, znečisteniu zložiek životného prostredia (pôdy, vodných tokov, podzemných vod, ovzdušia a pod.)
2. Verejné priestranstvo je možné užívať aj iným spôsobom, a to ako zvláštne užívanie4/ alebo osobitné užívanie5/, avšak len na základe rozhodnutia alebo povolenia Obce.
3. V záujme vytvárania zdravého životného prostredia, zdravého spôsobu života obyvatel'ov obce a estetického vzhl'adu obce sa na verejných priestranstvách 

zakazuje najmä :
a) odhadzovať odpady6/ (smeti, papier, ohorky z cigariet, obaly všetkého druhu, zvyšky jedál, ovocia, zeleniny, cestovné lístky a iné odpady), mimo odpadových nádob, resp. miest na to určených Obcou, znečisťovať okolie vyberaním odpadu z odpadových nádob,
b) znečisťovať verejné priestranstvo vykonávaním telesnej potreby, hygieny, zvratkami, pľuvaním, žuvačkami,
c) znemožňovať odvoz komunálneho, resp. iného odpadu parkovaním, zastavením, resp. státím vozidla pred stanovišťom zberných nádob a na prístupovej komunikácií k
stanovišťu,
d) vyhadzovať, vymetať a inak vynášať odpady všetkého druhu z domov, z bytov, obchodných a reštauračných prevádzok, prevádzok ambulantného (stolového) alebo stánkového predaja, prevádzkových miestností a iných objektov a ukladať ich mimo smetných nádob6/ ,
e) čistiť a umývať dopravné prostriedky,  stroje  a zariadenia,  alebo  inak znečisťovať
priestranstvo   oplachovými  vodami  a  inými   znečisťujúcimi  tekutinami, s výnimkou
nevyhnutného  čistenia  skiel, reflektorov,  koncových  svetiel  a evidenčných  čísiel
motorových vozidiel,
f) vypúšťať, resp. vylievať do uličných kanalizačných vpustí splaškové vody,  fekálie,
chemikálie,  oleje, pohonné látky a inak znečistené tekutiny,
g) ničiť, poškodzovať, znečisťovať, zamieňať, pozmeňovať, zakrývať alebo premiestňovať zariadenia verejného priestranstva, napr. dopravné, turistické značky alebo iné orientačné a informačné zariadenia,
h) znečisťovať verejné priestranstvá, steny nehnuteľností a ostatných objektov na území obce, verejno-prospešné zariadenia a ostatné zariadenia verejného priestranstva (napr.autobusové zastávky, dopravné zariadenia, telefónne stanice a pod.) maľovaním, striekaním (sprejovaním), lepením textov a obrazcov, plagátov
i) spaľovať zvyšky rastlín, lístia, smeti a domový odpad na zemi alebo v zberných nádobách, svojvoľne zakladať skládky smetí a odpadu mimo miest na to vymedzených,
j) jazdiť na skateboarde na verejných priestranstvách, kde by mohlo dôjsť k ohrozeniu zdravia občanov, poškodeniu majetku, resp. k narušeniu občianskeho spolunažívania,
k) kŕmiť napriek predchádzajúcej písomnej výzve Obce voľne žijúce holuby alebo voľne sa pohybujúce psy alebo voľne sa pohybujúce mačky domáce,
l) skladovať stavebné materiály, stavebný odpad, palivo a škváru, ľahko zápalné, horľavé, výbušné a iné nebezpečné látky bez povolenia Obce alebo príslušných orgánov,
m) ponechávať voľne pohybovať sa psov7/ a ostatné zvieratá, neodstraňovať po nich
exkrementy z verejných priestranstiev,
n) z okien a balkónov vyhadzovať ohorky z cigariet alebo iný odpad, vylievať tekutiny,
vyklepávať prach, pl'uvať alebo iným podobným spôsobom znečisťovať verejné priestranstvo,
o) umiestňovať na vonkajších stranách okien a na balkónoch kvetináče alebo iné predmety bez ich zabezpečenia proti pádu na verejné priestranstvo,
p) zakladanie otvorených ohňov,
q) grilovať alebo opekať na verejnom priestranstve s výnimkou podujatí organizovaných Obcou alebo so súhlasom Obce,
r) poškodzovať verejnú zeleň, nedodržiavať zákazy a pokyny Obce,
s)  nerešpektovať zákazy kúpania vo vodných tokoch,
t) skladovať akýchkoľvek materiál, nepotrebné predmety, kovový šrot na verejných
priestranstvách, pri kontajneroch a na verejnej zeleni, okrem dní organizovaného zberu6/,
u) umiestňovať na verejnom priestranstve rôzne predmety ako rezervovanie miesta pre skladanie a nakladanie tovaru, výnimku tvoria dopravné značenia,
v) vykonávať akúkoľvek činnosť smerujúcu k znečisťovaniu alebo poškodzovaniu verejného priestranstva alebo zariadenia verejného priestranstva.
4. Skladať a nakladať tovar a materiál na verejnom priestranstve sa povoľuje len vtedy, ak to nie je možné vykonať bez zvláštnych ťažkostí inde. Nakladanie a skladanie tovarov, materiálov, výrobkov a obalov sa musí vykonávať bezodkladne a bez zbytočných prieťahov. Predmety určené k naloženiu môžu byť na verejnom priestranstve pripravené len bezprostredne pred odvozom a nesmú ohrozovať čistotu a bezpečnosť. Pôvodca prípadného znečistenia, resp. poškodenia (odosielateľ, dopravca, alebo príjemca nákladu) po naložení a zložení nákladu je povinný verejné priestranstvo ihneď očistiť.

5. Vlastník, správca, nájomca, alebo užívatel' nehnuteľnosti (ďalej užívateľ nehnuteľnosti) hraničiacej s verejným priestranstvom sa za účelom dodržiavania čistoty a verejného poriadku :
a) stará o svoj pozemok takým spôsobom, najmä však kosením, aby zabránil šíreniu inváznych druhov rastlín, burín a dodržiava ostatné povinnosti pri údržbe zelene tak, aby nenarúšal vzhľad a životné prostredie obce,
b) udržiava nehnutel'nosti v takom stave, aby nečistoty z nich pochádzajúce neznečisťovali a nepoškodzovali verejné priestranstvo, neprekážali pri jeho využívaní, neohrozovali bezpečnosť a práva iných osob a nenarúšali vzhl'ad a životné prostredie obce,
c) udržiava nehnutel'nosti v takom stave, aby nedošlo k premnoženiu hlodavcov, hmyzu, resp. iných nežiaducich živočíchov a v prípade potreby vykonáva jej deratizáciu (dezinsekciu, dezinfekciu a pod.) v zmysle nariadenia Obce,
d) steny a priečelia na nehnuteľnosti udržiava v čistote, bez nevhodných nápisov, kresieb a hesiel tak, aby svojim stavebným stavom nenarúšali estetický vzhl'ad obce a neohrozovali bezpečnosť občanov (napr. opadávajúca omietka, deravé odkvapové žl'aby a zvody),
e) zo striech odstraňuje nahromadený sneh, príp. cencúle, aby nedochádzalo k ohrozovaniu života a zdravia osob,
f) vetvy a konáre stromov a rastlín presahujúcich cez ploty upravuje tak, aby neprekážali chodcom a neohrozovali ich bezpečnosť, nebránili cestnej premávke a vykonávaniu údržby miestnych komunikácií.

§ 4
Dodržiavanie verejného poriadku
1. Každý je povinný zdržať sa akéhokol'vek konania, ktorým by mohol spôsobiť porušenie verejného poriadku v rozpore so všeobecne záväznými právnymi predpismi, dobrými mravmi a všeobecne uznávanými pravidlami.
2. Na verejných priestranstvách sa zakazuje:
a) obťažovať občanov fyzickými útokmi, nadávaním a ďalšími konaniami, ktoré na verejnom priestranstve a miestach verejne prístupných vzbudzujú verejné pohoršenie,
b) predávať, podávať a požívať alkoholické nápoje na verejných priestranstvách čase od 00.00 hod do 24.00 hod denne 8/, okrem :
• príležitostných akcií,
• v obchodných a reštauračných prevádzkach umiestnených na verejnom priestranstve na základe podmienok stanovených v povolení Obce a v súlade s ich živnostenským oprávnením (napr. predajné stánky, letné terasy, a pod.),
• verejných telovýchovných, športových a turistických podujatí za podmienok dodržania zákonných oprávnení a povolení Obce11/ ,
• 31.12. od 8.00 hod do 24.00 hod a 1.januára od 00.00 hod do 05.00 hod ,
c) predávať tovar bez povolenia príslušných úradov a predávať tovar mimo priestranstiev na to určených bez povolenia Obce,
d) obťažovať spoluobčanov hlukom, prachom, dymom, páchnucimi plynmi, parami a tekutým odpadom, svetlom, vibráciami a tienením nad mieru hygienicky prípustnú,
e) akýkol'vek slovný alebo grafický prejav na verejnom priestranstve alebo na zariadeniach verejného priestranstva, ktorým by bola znižovaná l'udská dôstojnosť, náboženská, či rasová príslušnosť,
f) propagovať zakázané produkty,
g) propagovať sexualitu, sexuálne symboly, nahotu, pornografiu a pod.,
h) porušovať zákazy fajčenia na verejnom priestranstve a v zariadeniach verejného poriadku v zmysle zákona12/ a nariadenia Obce.
3. Fyzické a právnické osoby sú povinné pri rekonštrukčných prácach nebytových priestorov a bytov vo vnútornom prostredí obytných domov zamedziť vzniku a šíreniu hluku nad stanovené prípustné hodnoty13/ za dodržania podmienok v rozhodnutiach, povoleniach  tak, aby touto činnosťou nad mieru primeranú pomerom neobťažovali iného alebo vážne neohrozovali výkon jeho práv24/ a nerušili vonkajšie prostredie.

§ 5
Dodržiavanie nočného pokoja

1. Nočný pokoj nesmie byť rušený hlasným alebo hlasovým prejavom, t.j. obťažujúcim, nežiadúcim alebo neprimeraným hlasným zvukom technických zariadení alebo hlasovým zvukom osôb nad mieru primeranú pomerom v danom čase a mieste obvyklú hlukovými prejavmi nad mieru (napr. hlasitým spevom, produkciou hudby, hlukom motorov áut, strojov, výbušnín, hlučným prejavom a pod.). Meranie hodnoty hluku a kontrolu dodržiavania príspustných hodnôt hluku upravujú osobitné právne predpisy13/ .
2. Tento zákaz sa nevzťahuje :
a) na podujatia organizované a oznámené v zmysle nariadení Obce a príslušných
zákonov9,10,11,18/ za dodržiania podmienok určených Obcou pre zabezpečenie verejného poriadku,
b) pri kultúrnych, spoločenských a športových akciách usporiadaných Obcou pre širokú verejnosť, za podmienok zabezpečenia verejného poriadku zo strany Obce a zúčastnených strán,
c) na deň 31.12. od 8.00 hod do 24.00 hod a 1.januára od 00.00 hod do 05.00 hod
d) v prípadoch určeného plánu činností, ktoré nemožno vykonať v inom čase a to najmä úpravy komunikácií, čistenia, umývania, zimnej údržby komunikácií, odstraňovania havárií inžinierskych sietí a pod.
3. Právnické osoby a fyzické osoby- podnikatelia sú povinní v prevádzkach s povolenou prevádzkovou dobou po 22.00 hod, zamedziť vzniku a šíreniu hluku, ktorého sa možno vyvarovať dodržiavaním návodov a iných pokynov na obsluhu, prevádzku a údržbu zariadení šíriacich hluk, rozhodnutí Obce a príslušných orgánov 13/.
§ 6
Čistenie chodníkov a miestnych komunikácií

1. Každý, kto svojou činnosťou spôsobí znečistenie alebo poškodenie verejného priestranstva, je povinný ho na vlastné náklady bezodkladne odstrániť, resp. vykonať nápravu.
2. Ak pôvodca znečistenia nie je známy, zodpovedá za jeho odstránenie právnická alebo fyzická osoba, ktorá je užívatel'om nehnutel'nosti hraničiacej s verejným priestranstvom.
3. Závady v schodnosti chodníkov priľahlých k nehnuteľnosti, ktorá sa nachádza v
zastavanom území a hraničí s cestou alebo miestnou komunikáciou, sú povinní bez
prieťahov odstraňovať užívatelia nehnuteľností, pokiaľ tieto závady vznikli znečistením, poľadovicou alebo snehom 14/.
4. Osoby podľa ods. 3 sú povinné odstraňovať znečistenie najmä, odstraňovaním nečistôt, buriny, náletov, odpadkov a pod. Zakazuje sa zhŕňať zmetené nečistoty na miestnu komunikáciu, verejnú zeleň, do kanalizačných vpustí alebo tieto ponechať zhrnuté na chodníkoch alebo ich spaľovať.
5. Osoby podľa ods. 3 sú povinné v zimnom období čistiť chodníky od snehu a poľadovice. Sneh sa musí zhŕňať na okraj chodníka k ceste alebo k miestnej komunikácii. V prípade vytvorenia poľadovice sa musia chodníky posýpať inertným materiálom (piesok, drva). Sneh a ľad z chodníka treba odstrániť tak, aby sa ním nezatarasili priechody cez komunikáciu, kanalizačné vpuste, vchody a vjazdy do budov alebo iných zariadení alebo plochy na manipuláciu s materiálom alebo tovarom.
6. Užívateľ nehnuteľnosti je povinný čistiť priľahlý chodník, ako aj schody v celej šírke na vlastné náklady.
7. Užívatelia nehnuteľností, ktoré v zastavanom území hraničia s cestou alebo miestnou komunikáciou, zodpovedajú za škody, ktorých príčinou boli závady v schodnosti na priľahlých chodníkoch, ktoré vznikli znečistením, poľadovicou alebo snehom a neboli bez prieťahov odstránené 16/ .
8. Užívateľ nehnuteľnosti je povinný vykonať čistenie chodníka najneskôr do 08.00 hod tak, aby chodci a obyvatelia nehnuteľnosti boli čo najmenej obťažovaní. Chodník a miestnu komunikáciu uvedenú v ods. 3 tohto ustanovenia treba čistiť i cez deň, keď vznikne akútna potreba ich čistenia. V zimnom období musí byť vždy odprataný sneh a námraza musí byť včas odstránená.
9. Ak sa vytvoria na streche alebo odkvape nehnuteľnosti cencúle, užívateľ tejto nehnuteľnosti je povinný vykonať také opatrenia, aby cencúle a ľad zo strechy neohrozovali život alebo zdravie ľudí.
10. V prípade snehovej alebo inej kalamity je povinná fyzická alebo právnická osoba
uposlúchnuť výzvu Obce s určením podmienok pre likvidáciu kalamity v zmysle platných právnych noriem 17/.
§ 7
Používanie predmetov zábavnej pyrotechniky

1. Na území obce je použitie pyrotechnických výrobkov 2. a 3. kategórie18b) možné do
22.00 hod. okrem zábavných, športových a iných podujatí organizovaných Obcou alebo s jej súhlasom, za predpokladu, že organizátor zodpovedá za bezpečnosť účastníkov podujatia.
2. Dňa 31.decembra možno používať pyrotechnické výrobky 2. a 3. kategórie o 12.00 hod. do 24.00 hod a 1. januára od 00.00 hod do 05.00 hod .
3. Pyrotechnické výrobky 1. kategórie ( pyrotechnické hračky spravidla určené pre deti) sa môžu používať neobmedzene. Fyzická a právnická osoba, ktorá použije pyrotechnické výrobky 1. kategórie, je povinná na vyzvanie kontrolného orgánu túto skutočnosť preukázateľným spôsobom.
5. Fyzická alebo právnická osoba, ktorá bude vykonávať ohňostrojné práce, alebo ten, pre koho sa tieto práce majú vykonať, musí požiadať Obec o súhlas s ich vykonaním,18a) a to najneskôr desať pracovných dní pred termínom ich vykonania. Vykonávateľ ohňostrojných prác je povinný dodržať všetky podmienky uvedené v súhlase Obce.
6. Pyrotechnické výrobky kategórie 2.,3. a 4. sa nesmú používať v uzatvorených
miestnostiach, v blízkosti kostola, detských zariadení, materskej školy , cintorínu a pri športových podujatiach a iných miestach, kde by mohlo dôjsť k narušeniu občianskeho spolunažívania.
7. Na verejných priestranstvách je zakázané voľne predávať pyrotechnické výrobky, zábavnú pyrotechniku a iný podobný materiál bez príslušného oprávnenia, resp. potvrdení o skúške. Predávajúci je pri predaji povinný dodržiavať ustanovenia iných právnych noriem súvisiacich s pyrotechnickými výrobkami 18a), b)/..

§ 8
Umiestňovanie plagátov a reklamných zariadení

1. Je zakázané vylepovať plagáty, reklamné pútače a skrinky mimo stanovených plôch.
2. Vylepovať plagáty možno len na miestach - výlepných plochách na to určených Obcou alebo so súhlasom užívateľa nehnuteľnosti.
3. Vylepovať plagáty na iných miestach viditeľných z verejných priestranstiev, vo vnútri výkladových vitrín možno len so súhlasom užívateľa nehnuteľnosti, prevádzky, ktorí po strate aktuálnosti plagáta sú zodpovední za ich odstránenie.
4. Škodu spôsobenú znečistením verejného priestranstva lebo zariadenia verejného
priestranstva od vylepených plagátov je povinná uviesť do pôvodného stavu fyzická alebo právnická osoba, ktorá ju zavinila. Ak sa tak nestane ani po upozornení, urobí tak Obec na náklady pôvodcu spôsobenej škody.

§ 9
Udržiavanie čistoty vodných tokov a nádrží

1. Zakazuje sa vhadzovať do korýt vodných tokov a nádrží akékoľvek predmety, ktoré by mohli spôsobiť ich znečistenie. Ukladať veci na brehoch vodných tokov, nádrží a na miestach, z ktorých by mohli byť splavené do tokov a nádrží alebo spôsobiť ich znečistenie.
2. Zakazuje sa do vodných tokov, nádrží, kanalizácie vypúšťať alebo vylievať splaškové vody, fekálie a inak znečistené tekutiny ako i škodlivé tekutiny (zvyšky olejov, pohonných látok, žieravín a pod.), ktoré sú schopné ohroziť užívateľov vody a stav vodnej fauny a flóry.
3. Zakazuje sa vykonávať údržbu dopravných prostriedkov a iných strojov a strojných
zariadení a umývať ich na brehoch tokov a nádrží a v ich blízkosti, okrem údržby správcovu vodných tokov.
4. Zakazuje sa poškodzovať dreviny a inú zeleň na brehoch vodných tokov a nádrží, alebo odstraňovať a poškodzovať zariadenia spevňujúce ich brehy.
5. Zakazuje sa odoberať pitnú vodu v prípade vyhlásenie regulačných opatrení pre jej odber  pre účely umývania dopravných prostriedkov a pre poľnohospodársku malovýrobu.
ČLÁNOK III.
KONTROLA A SANKCIE
§ 10

1. Vykonávať kontrolu dodržiavania tohto nariadenia sú oprávnení :
• poverení zamestnanci Obce,
• hlavný kontrolór.
2. Porušenie ustanovení tohto nariadenia fyzickou osobou sa posudzuje ako priestupok 21/ .
3. V blokovom konaní priestupky prejednávajú členovia komisie Verejného poriadku  a poverení zamestnanci Obce uložením pokuty do výšky 33,00 € 21/.
4. Za porušenie ustanovení tohto nariadenia právnickou alebo fyzickou osobou oprávnenou na podnikanie môže Obec uložit' pokutu do výšky 6 638,00 € 22/ .

ČLÁNOK IV.
SPOLOČNÉ A ZÁVEREČNÉ USTANOVENIA.
§ 11

Spoločné ustanovenia.

1. Povinné osoby uvedené v Čl. I., § 1., ods. 2 tohto nariadenia sú povinné dodržiavať ostatné platné všeobecne záväzné nariadenia Obce súvisiace s dodržiavaním verejného poriadku,
najmä :
o ochrane nefajčiarov, režime státia a parkovania na území obce, o odpadoch, o
vylepovaní plagátov počas volebnej kampane, o pravidlách času predaja v obchode a času prevádzky služieb, o verejných zhromaždeniach, verejných kultúrnych podujatiach, o niektorých podmienkach držania psov, o tvorbe a údržbe a ochrane zelene,   o správe a prevádzkovaní cintorína na území obce, o miestnych daniach a poplatkoch, atď..
2. Týmto nariadením nie sú dotknuté práva a povinnosti vyplývajúce z iných právnych
predpisov platných všeobecne záväzných nariadení obce.

§ 12
Záverečné ustanovenia.

Spoločné a záverečné ustanovenia
1)	Toto všeobecne záväzné nariadenie č. 3/2013 schválilo obecné zastupiteľstvo obce Stožok na svojom zasadnutí dňa 18.04.2013 uznesením č.156/2013.

2)	Toto všeobecne záväzné nariadenie nadobúda účinnosť 15. dňom od jeho vyhlásenia.
 
3)	Dňom nadobudnutia účinnosti tohto VZN sa ruší doteraz platné VZN č. 2/2008 o dodržiavaní verejného poriadku, čistoty a ochrany verejnej zelene na území obce Stožok.

V Stožku  dňa 18.04. 2013			
									Jana Klimová
starostka obce
Vyvesené na úradnej tabuli dňa 02.04.2013
Zvesené z úradnej tabule dňa 18.04.2013

_____________________________
P O Z N Á M K Y :
1/ zák.č. 135/1961 Zb. o pozemných komunikáciách (cestný zákon) v znení neskorších predpisov
2/ § 2, ods. 2, písm. g zák. č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov
3/ zák.č. 50/1976 Zb. Stavebný zákon v znení neskorších predpisov
4/ § 8, ods. 1 zák.č. 135/1961 Zb. o pozemných komunikáciách (cestný zákon) v znení neskorších predpisov
5/ č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov
6/ zák.č. 223/2001 Z.z. o odpadoch a o zmene a doplnení niektorých zákonov v znení neskorších predpisov
7/ zák.č. 282/2002 Z.z., ktorým sa upravujú niektoré podmienky držania psov v znení neskorších
predpisov
8/ zák.č. 219/1996 Z.z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb
9/ zák.č. 96/1991 Zb. o verejných kultúrnych podujatiach
10/ zák.č. 84/1990 Zb. o zhromažďovacom práve
11/ zák.č. 479/2008 Z.z. o organizovaní verejných telovýchovných podujatí, športových podujatí a turistických podujatí a o zmene a doplnení niektorých zákonov v znení neskorších predpisov
12/ zák.č. 377/2004 Z.z. o ochrane nefajčiarov a o zmene a doplnení niektorých zákonov v znení neskorších predpisov
13/ - zák. č. 355/2007 Z.z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov
- Vyhláška Ministerstva zdravotníctva SR č. 549/2007 Z.z., ktorou sa ustanovujú podrobnosti o prípustných hodnotách hluku, infrazvuku a vibrácií a o požiadavkách na objektivizáciu hluku, infrazvuku a vibrácií v životnom prostredí v znení neskorších predpisov 
14/ § 9, ods. 1 zák.č. 135/1961 Zb. o pozemných komunikáciách (cestný zákon) v znení neskorších
predpisov
15/ §9 ods. 3 zák.č. 135/1961 Zb. o pozemných komunikáciách (cestný zákon) v znení neskorších predpisov
16/ § 9a, ods. 4 zák.č. 135/1961 Zb. o pozemných komunikáciách (cestný zákon) v znení neskorších predpisov
17/ § 3, ods. 3, písm. d zák.č. 369/1990 Zb. o obecnom zriadení v znení neskorších predpisov zák.č. 42/1994 Z.z. o civilnej ochrane obyvateľstva v znení neskorších predpisov
18/ a) zák.č. 51/1988 Zb. o banskej činnosti, výbušninách a o štátnej banskej správe v znení neskorších predpisov
b) § 1, ods. 2 Nariadenia vlády SR č. 485/2008 Z.z. o uvádzaní pyrotechnických výrobkov na trh
19/ zák.č. 90/2003 Z.z. o strelných zbraniach a strelive v znení neskorších predpisov
20/ zák.č. 364/2004 Z.z vodách a o zmene zákona č. 372/1990 Zb. o priestupkoch v znení neskorších predpisov (vodný zákon) v znení neskorších predpisov
21/ zák. č. 372/1990 Zb. o priestupkoch v znení neskorších predpisov
22/ § 13 zák. č. 369/1990 Zb. o obecnom zriadení v znení neskorších predpisov
23/ zák.č. 182/1993 Z.z. o vlastníctve bytov a nebytových priestorov v znení neskorších predpisov
24/ § 127 Občianskeho zákonníka